Na podlagi 9. in 14. člena Zakona o uresničevanju javnega interesa za kulturo (Uradni list RS, št. 77/07-UPB, 56/08, 4/10, 20/11, 111/13, 68/16, 61/17 in 21/18-ZNOrg), 29. člena Zakona o lokalni samoupravi (Uradni list RS, št. 94/07-UPB, 76/08, 79/09, 51/10, 40/12-ZUJF, 14/15-ZUUJFO, 11/18-ZSPDSLS-1, 30/18, 61/20-ZIUZEOP-A in 80/20-ZIUOOPE) in 18. člena Statuta Občine Sevnica (Uradni list RS, št. 46/15-UPB, 17/17 in 44/18) je Občinski svet Občine Sevnica na 27. redni seji dne 1.12.2021 sprejel

**LETNI PROGRAM KULTURE**

**V OBČINI SEVNICA ZA LETO 2022**

**1. UVOD**

Letni program kulture v Občini Sevnica določa javni interes občine na področju zagotavljanja dostopnosti do kulturnih dobrin, spodbujanja kulturne ustvarjalnosti, ljudske in kulturne dediščine, ki se uresničuje z zagotavljanjem organizacijskih, finančnih in prostorskih pogojev za izvajanje kulturnih dejavnosti v občini.

Letni program kulture se udejanja preko javnih zavodov (Javni zavod za kulturo, šport, turizem in mladinske dejavnosti Sevnica, Knjižnica Sevnica), javnega sklada (Javni sklad RS za kulturne dejavnosti, OI Sevnica), Javnega razpisa zbiranja predlogov za sofinanciranje programov in projektov na področju ljubiteljske kulturne dejavnosti v Občini Sevnica, Zveze kulturnih društev Sevnica, kulturnih društev, samostojnih kulturnih izvajalcev in drugih organizacij, registriranih za izvajanje kulturnih dejavnosti.

Javni interes za kulturo se v Občini Sevnica uresničuje z zagotavljanjem pogojev za kulturno ustvarjalnost, dostopnost kulturnih dobrin, kulturno raznolikost, slovensko kulturno identiteto.

Pogoji za izvedbo letnega programa kulture se zagotavljajo s sprejetim proračunom za leto 2022.

**2. PRAVNA PODLAGA**

Pravna podlaga za sprejem letnega programa kulture je Zakon o uresničevanju javnega interesa za kulturo (Uradni list RS, št. 77/07-UPB, 56/08, 4/10, 20/11, 111/13, 68/16, 61/17 in 21/18-ZNOrg; v nadaljevanju: zakon), ki določa, da javni interes za kulturo temelji na zagotavljanju javnih kulturnih dobrin, s katerimi se uresničuje kulturni razvoj Slovenije in slovenskega naroda, za katerega skrbijo Republika Slovenija in lokalne skupnosti.

Na podlagi zakona se izvajanje javnega interesa za kulturo v Občini Sevnica določi z letnim programom kulture, ki določa kulturne programe in projekte, ki se sofinancirajo iz javnih sredstev, obseg in vrsto dejavnosti, potrebnih za njihovo uresničevanje in obseg sredstev, ki se zagotovijo v občinskem proračunu.

**3. LJUBITELJSKA KULTURNA DEJAVNOST, PROGRAMI IN PROJEKTI, FINANCIRANI PREKO JAVNEGA RAZPISA**

**Skupni obseg sredstev: 48.000,00 EUR**

Z javnim razpisom za zbiranje ponudb programov in projektov, ki se bodo sofinancirali s proračunskimi sredstvi, bo zagotovljena možnost prijave vsem zainteresiranim izvajalcem in enakopravnost obravnave.

Javni razpis se objavi v javnih glasilih in na spletni strani Občine Sevnica, povzetek razpisa pa v Uradnem listu Republike Slovenije. Postopek izvedbe javnega razpisa za izbor izvajalcev programov in projektov na področju kulture vodi Občina Sevnica (priprava javnega razpisa, zbiranje vlog, priprava sklepov in pogodb). Župan z izvajalci sklene pogodbo.

Izvajalci, ki lahko kandidirajo s programom:

* društva, registrirana za izvajanje programov na področju kulture,
* resorne občinske zveze, če so izvajalci programa,
* ustanove in zasebni zavodi, ki so ustanovljeni za opravljanje dejavnosti v kulturi in so nepridobitni;
* posamezniki, ki so vpisani v razvid samostojnih ustvarjalcev pri ministrstvu za kulturo.

Do sofinanciranja niso upravičeni ansambli, ki delujejo v okviru društva, registrirani za izvajanje programov na področju kulture.

Prijavitelji bodo lahko pridobili sredstva za:

* redno, sistematično in kontinuirano delovanje;
* organizacijo in izvedbo kulturnih dogodkov (koncerti, predstave, razstave, projekcije in druge javne kulturne prireditve) na enem ali več področij dejavnosti, ki ga pripravlja in izvaja prijavitelj na nepridobiten način in je v interesu širše družbene skupnosti;
* udeležbo na tekmovanju;
* obletnico delovanja;
* vzdrževanje opreme;
* članstvo v resorni zvezi;
* založništvo;
* izobraževanje in strokovno usposabljanje.

Sredstva za investicije in investicijsko vzdrževanje objektov, kjer se izvajajo kulturne dejavnosti, niso predmet financiranja.

Podlaga za izbor programov in projektov je Pravilnik o postopku in merilih za vrednotenje programov in projektov ljubiteljske kulturne dejavnosti, ki se sofinancirajo iz proračuna Občine Sevnica (Uradni list RS, št. 105/15). Na podlagi meril iz tega pravilnika bodo ovrednoteni prispeli programi in projekti.

Z vsakim izvajalcem, ki mu bo priznano sofinanciranje programov in projektov, bo sklenjena pogodba. V pogodbi se določi: vsebina in obseg programa, čas realizacije programa, pričakovani dosežki, obseg sredstev ter druge medsebojne pravice in obveznosti.

**4. SREDSTVA ZA IZVAJANJE KULTURNE DEJAVNOSTI KŠTM SEVNICA**

**Skupni obseg sredstev: 268.523,00 EUR**

Občina Sevnica je ustanoviteljica javnega zavoda KŠTM Sevnica, zato je dolžna zagotoviti sredstva za plače zaposlenih v zavodu na področju kulture.

KŠTM Sevnica na področju kulture upravlja z objekti, ki so v lasti Občine Sevnica, in sicer z Gradom Sevnica, Ajdovskim gradcem in Kulturno dvorano Sevnica. Za te objekte Občina plačuje obratovalne stroške (ogrevanje, komunalne storitve, električno energijo, varovanje, zavarovalno premijo in druge operativne stroške). Zavod skrbi za programsko delovanje vseh treh objektov ter organizacijo raznih dogodkov.

Na Gradu Sevnica so v letu 2022 predvidene naslednje prireditve, programi in redne dejavnosti:

a) prireditve: Sevniško grajsko poletje 2022, Likovno – razstavni dogodki, Grajska rezatev in trgatev, Svetovni dan lutk 2022, Dan odprtih vrat, otvoritev razstave o Ajdovskem gradcu, otvoritev srednje etaže Lutrovske kleti in ostali dogodki (Ženski modno – kulinarični večer, dobrodelni koncert itd.);

b) redne dejavnosti: vodeni ogledi gradu z okolico, animirani ogledi gradu za otroke »Spoznaj barona Moscona!«, Grajski dan doživetij za družine »Z družino bomo graščaki«, veličastne poroke, grajska vinoteka, grajski vinograd, grajska vila, klet modre frankinje, Lutrovska klet, bralni kotiček, vodenje po tematski poti Gozd je kultura, Energijska pot.

Na Ajdovskem gradcu bosta v letu 2022 organizirana dva večja dogodka. Potekali bodo tudi animirani ogledi, delavnice za otroke in animatorje ter dnevi odprtih vrat.

V Kulturni dvorani Sevnica bodo v letu 2022 še naprej potekali odrasli in otroški abonmaji ter drugi dogodki.

Občina Sevnica bo v letu 2022 namenila sredstva za investicijsko vzdrževanje opreme in objektov na področju kulture, ki jih ima v upravljanju KŠTM Sevnica.

Sredstva se namenjajo za:

* plače zaposlenih na področju kulture 108.000,00 EUR
* izvajanje dejavnosti, ki jih bo v skladu s finančnim 135.523,00 EUR

planom za leto 2022 KŠTM Sevnica izvajal na področju kulture

* investicijski transfer KŠTM za področje kulture 25.000,00 EUR

**5. JAVNI SKLAD REPUBLIKE SLOVENIJE ZA KULTURNE DEJAVNOSTI, OBMOČNA IZPOSTAVA SEVNICA**

**Skupni obseg sredstev: 17.000,00 EUR**

Javni sklad RS za kulturne dejavnosti (v nadaljevanju: JSKD) je osrednja vladna organizacija slovenske društvene kulture, ki z mrežo izpostav in zvez kulturnih društev po celotni državi strokovno in finančno podpira razvoj društvene kulture.

Na podlagi Zakona o uresničevanju javnega interesa za kulturo ter Zakona o Javnem skladu RS za kulturne dejavnosti Občina Sevnica zagotavlja sredstva za delovanje ter sredstva za sofinanciranje programov, ki jih bo OI JSKD Sevnica na podlagi letne pogodbe izvajala na območju Občine Sevnice.

Občina Sevnica bo v letu 2022 sofinancirala naslednje programe in projekte: srečanje otroških gledaliških in lutkovnih skupin, srečanje odraslih gledaliških skupin, območno srečanje otroških in mladinskih pevskih zborov (Poj z menoj), območno srečanje predšolskih pevskih zborov (Ringaraja), območno srečanje odraslih pevskih zborov (Pesem Posavja), srečanje pevcev ljudskih pesmi in godcev ljudskih viž (Skupaj se znajdemo mi), srečanje otroških in odraslih folklornih skupin, območno srečanje mladih likovnikov in razstava (Paleta brez meja), likovni seminar (delavnica), lutkovni in gledališki seminar, filmske delavnice, različne dodatne delavnice/natečaji (gledališče, literatura, likovna in fotografska dejavnost…), srečanje odraslih literarnih ustvarjalcev, Škrjanček poje, žvrgoli, območne razstave/natečaji fotografskih ustvarjalcev, podelitev jubilejnih značk društvom.

Sredstva iz pogodbe se namenjajo za:

* delovanje izpostave 2.000,00 EUR
* organizacijo območnih in medobčinskih kulturnih 15.000,00 EUR

prireditev v občini Sevnica

**6. KNJIŽNICA SEVNICA**

**Skupni obseg sredstev: 401.320,00 EUR**

Občina Sevnica je kot ustanoviteljica javnega zavoda Knjižnica Sevnica, ki ima poleg matične knjižnice v Sevnici še izposojevališče v Loki pri Zidanem mostu, od jeseni 2020 pa je njena enota tudi posavska potujoča knjižnica, dolžna zagotavljati sredstva za plače s prispevki in druge osebne prejemke zaposlenih.

Občina je ravno tako dolžna zagotavljati sredstva za materialne stroške, ki nastanejo pri obratovanju in vzdrževanju objekta (ogrevanje, elektrika, komunalne storitve, čiščenje, zavarovanje, varovanje, tekoče vzdrževanje).

Občina je v skladu s Pravilnikom za izvajanje knjižnične dejavnosti kot javne službe javnega zavoda Knjižnica Sevnica dolžna zagotavljati tudi sredstva za sofinanciranje nakupa knjižničnega gradiva (del sredstev za nakup knjižničnega gradiva pa knjižnica pridobi iz državnega proračuna, za nakup gradiva nameni tudi pretežni del sredstev iz lastnih prihodkov).

Knjižnica Sevnica glede na Zakon o knjižničarstvu (Uradni list RS, št. 87/01, 96/02-ZUJIK, 95/15) opravlja naslednje dejavnosti in naloge: zbira, obdeluje in hrani knjižnično gradivo, nabavlja in posreduje knjižnično gradivo, zagotavlja dostop do knjižničnega gradiva in elektronskih komunikacij, izdeluje knjižnične kataloge, oblikuje podatkovne zbirke in druge informacijske vire, posreduje bibliografske in druge informacijske proizvode in storitve, sodeluje v medknjižnični izposoji in posredovanju informacij, pridobiva nove uporabnike, izobražuje in informacijsko opismenjuje uporabnike, sodeluje v vseživljenjskem izobraževanju, zbira, obdeluje, varuje in posreduje domoznansko gradivo, zagotavlja dostopnost in uporabo gradiv javnih oblasti, ki so splošno dostopna na elektronskih medijih, organizira posebne oblike dejavnosti za otroke, mladino in odrasle, ki so namenjene spodbujanju bralne kulture, organizira posebne oblike dejavnosti za otroke, mladino in odrasle s posebnimi potrebami, organizira kulturne prireditve, ki so povezane s knjižnično dejavnostjo.

V javni interes na področju knjižnične dejavnosti sodijo: optimalna ponudba gradiva, ponudba informacij in storitev, ki so osredotočene na kulturne, izobraževalne, informacijske in socialne potrebe okolja, informacijsko opismenjevanje in podpora vseživljenjskemu učenju, zagotavljanje prostorskih pogojev in opreme za uporabo gradiva, pridobivanje informacij in smotrne izrabe prostega časa v knjižnici, omogočanje dostopa do domoznanske zbirke za lokalne študije, omogočanje dostopa do svetovnih virov informacij, zlasti s pomočjo elektronskih publikacij in svetovnega spleta ter medknjižnična izposoja iz domačih in tujih knjižnic.

Izvedbo dogodkov in dejavnosti bo tudi v naslednjem letu zagotovo krojila negotova situacija zaradi COVID-19 situacije. Za leto 2022 so načrtovani naslednji dogodki: izvedba potopisnih in strokovnih predavanj za odrasle, tudi v sodelovanju z domačimi avtorji, izvedba bralnega projekta za odrasle: Posavci beremo skupaj (skupaj z Valvasorjevo knjižnico Krško in Knjižnico Brežice), literarni večeri s predstavitvami literarnih del domačih in drugih avtorjev, predšolska in šolska bralna značka za otroke in mladino ter poletna bralna značka za mlade bralce, mesečna srečanja bralk in bralcev v okviru bralnega krožka za odrasle, mesečne izvedbe ur pravljic za najmlajše v Sevnici in občasne ure pravljic v Loki, izvedba bibliopedagoških ur (projekt Rastem s knjigo v sodelovanju z osnovnimi šolami občine Sevnica ter Srednjo šolo Sevnica), delo z uporabniki s posebnimi potrebami in starejšimi uporabniki (bralna značka »S knjigo na potep« za varovance VDC-ja, ura pravljice kot terapevtsko sredstvo v Domu upokojencev in oskrbovancev Impoljca, bralne urice v Domu upokojencev Sevnica), počitniške ustvarjalne delavnice, mesečni obiski skupin otrok iz vrtca (pripovedovanje pravljice) ter obiski učencev OŠ Sava Kladnika Sevnica (priložnostno), kjer se izvaja bibliopedagoška vzgoja mladim bralcem, zbiranje domoznanskega gradiva v okviru zbiralnih »tematskih akcij«, mesečne likovne in druge razstave (sevniških in drugih) ustvarjalcev, spletni dogodki (posnetki likovnih razstav), strokovna predavanja priznanih slovenskih strokovnjakov različnih strok (v sodelovanju s knjižnicami na območju Dolenjske, Bele krajine in Posavja).

Občina Sevnica bo v letu 2022 namenila sredstva za investicijsko vzdrževanje opreme in prostorov v Knjižnici Sevnica ter v izposojevališču v Loki pri Zidanem mostu. Knjižnica Sevnica za vsako leto izrazi potrebe, kaj je nujno potrebno za vzdrževanje objekta.

Sredstva se namenjajo za:

* plače, prispevke in druge osebne prejemke zaposlenih 274.320,00 EUR
* delovanje 90.000,00 EUR
* nakup knjižničnega gradiva 30.000,00 EUR
* investicijsko vzdrževanje 7.000,00 EUR

**7. POSAVSKA POTUJOČA KNJIŽNICA**

**Skupni obseg sredstev: 25.135,00 EUR**

Skladno s pogodbo o izvajanju knjižnične dejavnosti Posavske potujoče knjižnice (v nadaljevanju: PPK) so Občina Krško, Občina Kostanjevica na Krki, Občina Brežice, Občina Sevnica in Občina Radeče dolžne zagotoviti sredstva za izvajanje dejavnosti PKK. Ključ za razdelitev skupnih stroškov je število prebivalcev v posameznih občinah, ki se vsako leto preveri na dan 1.1. tekočega leta, kar je osnova za izračun deležev sofinanciranja za naslednje leto. Pogodbene stranke zagotavljajo sredstva za plače in druge izdatke zaposlenih za plačilo stroškov dela za voznika bibliobusa in bibliotekarja.

Pogodbene stranke so po istem ključu delitve stroškov dolžne zagotoviti sredstva za materialne stroške, ki nastajajo pri delovanju in vzdrževanju vozila ter sredstva za sofinanciranje nakupa knjižničnega gradiva.

Sredstva se namenijo za:

* plače 11.473,00 EUR
* delovanje in nakup knjižničnega gradiva 13.662,00 EUR

**8. IZBOR IZVAJALCEV S PODROČJA GODBENIŠTVA ZA ORGANIZACIJO, IZVEDBO IN SODELOVANJE PRI PRIREDITVAH ŠIRŠEGA OBČINSKEGA POMENA V OBČINI SEVNICA ZA LETO 2022**

**Skupni obseg sredstev:** **22.000,00 EUR**

Sredstva so namenjena pripravi scenarija, organizaciji, izvedbi in sodelovanju pri prireditvah. Posamezno društvo se lahko prijavi za organizacijo, izvedbo ali sodelovanje za več sklopov, ki so predmet javnega poziva (prvomajski nastop – organizacija in izvedba, dan državnosti – organizacija in izvedba, osrednja slovesnost ob občinskem prazniku občine Sevnica – sodelovanje, božično – novoletni koncert – organizacija in izvedba, prireditve ob otvoritvah in odprtjih – do 7 prireditev skozi celo leto – sodelovanje, prireditve ob obletnicah in proslavah – do 7 prireditev skozi celo leto – sodelovanje). Za posamezen sklop bo izbran le en izvajalec.

Na poziv se lahko prijavijo pravne osebe, ki izpolnjujejo naslednje pogoje:

* so kulturna društva s področja godbeništva s sedežem v občini Sevnica;
* imajo zagotovljene materialne, prostorske, kadrovske in organizacijske pogoje za uresničevanje kulturnih aktivnosti;
* prijavitelji niso pridobili sredstev za izvedbo prireditev, ki so predmet poziva, na osnovi drugih razpisov Občine Sevnica;
* niso navedli zavajajočih podatkov.

Prireditve se izberejo na podlagi meril, in sicer:

* kakovost in realnost izvedbe prijavljene organizacije;
* izkušnje in reference prijavitelja;
* racionalna in varčna izvedba organizacije prireditve;
* usklajenost vsebine in ciljev prijavljene prireditve s predmetov javnega poziva.

Z izbranimi prijavitelji bo Občina sklenila pogodbo, v kateri se definira način sodelovanja pri posamezni prireditvi.

**9. OBNOVA KULTURNIH SPOMENIKOV V OBČINI SEVNICA V LETU 2022**

**Skupni obseg sredstev: 35.000,00 EUR**

Občina Sevnica bo v letu 2022 objavila razpis za ohranjanje spomenikov lokalnega kulturnega pomena, ki so bili razglašeni z Odlokom v letu 2013.

Upravičenci do dodelitve sredstev so lastniki ali upravljavci kulturnega spomenika lokalnega pomena, ki leži na območju Občine Sevnica.

Pogoji za sodelovanje na razpisu so:

* objekt je razglašen za kulturni spomenik lokalnega pomena na območju Občine Sevnica,
* uradno dokazilo o lastništvu ali upravljanju kulturnega spomenika in/ali njemu pripadajočega funkcionalno in prostorsko povezanega objekta,
* pridobljena ustrezna dokumentacija s strani pristojnega Zavoda za varstvo kulturne dediščine Slovenije (kulturnovarstveni pogoji, kulturnovarstveno soglasje),
* pridobljeno gradbeno dovoljenje, če je za predvideno investicijo potrebno,
* zagotovitev lastnih finančnih sredstev in/ali drugih virov financiranja (npr. Ministrstva za kulturo) v višini najmanj 50% stroškov obnove,
* pridobljena predračunska vrednost predvidene investicije s popisom del, pripravljena s strani gospodarskega subjekta, registriranega za opravljanje tovrstnih dejavnosti,
* pravočasno in v celoti izpolnjene pogodbene obveznosti do Občine Sevnica iz predhodnih javnih razpisov, če je upravičenec na njih sodeloval,
* izpolnjevanje drugih morebitnih pogojev, določenih z vsakoletnim razpisom.

**10. DRUGA DRUŠTVA S PODROČJA DRUŽBENIH DEJAVNOSTI**

**Skupni obseg sredstev: 7.000,00 EUR**

Sredstva so namenjena sofinanciranju delovanja veteranskih društev in združenj, ki niso financirana iz drugih proračunskih postavk in imajo sedež v Občini Sevnica. Občina sredstva vsako leto razdeli na podlagi javnega poziva, objavljenega na spletni strani Občine Sevnica.

**11. VZPODBUJANJE KULTURNE DEJAVNOSTI NA RAVNI KRAJEVNIH SKUPNOSTI**

**Skupen obseg sredstev: 5.800,00 EUR**

Krajevne skupnosti in Občina v večini krajevnih skupnosti zagotavljata prostore, ki so na razpolago tudi kulturnim društvom. Krajevne skupnosti se financirajo iz občinskega proračuna, saj se sredstva iz občinskega proračuna dodelijo krajevnim skupnostim, s katerim razpolagajo. Iz teh sredstev krajevne skupnosti sofinancirajo delovanje raznih društev.

**12. MEDIJI**

**Skupni obseg sredstev: 76.000,00 EUR**

Kadar govorimo o javnem interesu na področju medijev, medije presojamo tudi kot vprašanje kulture. So nosilci kulture in sami del kulture.

Javni interes občine je zagotavljanje možnosti in pravic do kakovostnega obveščanja občanov občine Sevnica in ostalih ciljnih skupin. S svojim poročanjem v domove občanov mediji prenašajo in prinašajo aktualne informacije, predvsem o vsakodnevnih lokalnih temah, ki so pomembne za občanke in občane. Vsem slovenskim temam je na razpolago bistveno manj medijskega prostora kot osrednji Sloveniji. Nujnost širšega obveščanja na ravni lokalnih skupnosti je zato tudi v čim širši socialni vključenosti – da vsako gospodinjstvo v tem pogledu obravnavamo na enak način, ne glede na lokacijo bivanja, socialni in ekonomski status občanov.

Izmed vseh lokalnih in regionalnih medijev Občina Sevnica z namenom celovitega obveščanja redno sodeluje z naborom medijev, temu pa je namenjen delež proračunskih sredstev.

Med stroške oglaševalskih storitev in stroške objav (obveščanje javnosti) sodijo organizacije novinarskih konferenc, informiranje in obveščanje občanov v okviru posameznih projektov, naložb in investicij, obveščanje v krajevnih časopisih in drugih medijih, stroški izdaje raznovrstnih publikacij in knjig društev in posameznikov z območja občine Sevnica. Sredstva se namenijo tudi za priložnostne informativne objave v tematskih prilogah tiskanih medijev.

Občina Sevnica bo z namenom celovitega obveščanja občank in občanov sodelovala z naslednjimi lokalnimi in regionalnimi mediji: Posavskim obzornikom, ki ga na dom brezplačno prejemajo vsa gospodinjstva, Televizijo Vaš kanal Novo mesto, Televizijo E-Posavje Krško, obveščanje bo potekalo tudi preko lokalnih informativnih radijskih postaj (aktualna povabila na dogodke javnega značaja itd.).

Sodelovanje z različnimi javnostmi (občani, društvi, gospodarskimi subjekti, javnimi zavodi in drugimi oblikami organizacij, ki delujejo na lokalni, regionalni in državni ravni) je vzajemno utečeno pri organizaciji raznih projektov in dogodkov: konferenc, športnih in drugih tekmovanj, preventivnih dogodkov itd. Pri tem občina sodeluje in pomaga tudi z obveščanjem javnosti in medijsko promocijo za vsebine, ki so javnega družbenega pomena.

Del sredstev za obveščanja javnosti bo v letu 2022 predviden za promocijo občine, turizma in turističnih potencialov občine kot celote, z vključenimi vsemi deležniki.

**13. POSAVSKI MUZEJ BREŽICE**

**Skupni obseg sredstev:**  **7.400,00 EUR**

Občina Sevnica je za izvajanje javne službe na področju premične kulturne dediščine soustanovila Posavski muzej Brežice za področje arheologije, etnologije, zgodovine in likovne umetnosti.

Muzej skrbi za premično dediščino v muzeju in izven njega tako, da evidentira, zbira, dokumentira in obdeluje premično dediščino svojega območja, vodi register dediščine, jo proučuje, hrani in varuje ter jo predstavlja javnosti. Zavod pripravlja tudi strokovne podlage za razglasitev premične dediščine za kulturni spomenik.

Občina Sevnica kot soustanoviteljica v skladu z zakonodajo, razen programskega sofinanciranja po dogovoru in sprejetim letnim načrtom, nima finančnih obveznosti do zavoda.

**14. UREDITEV BRIVSKO FRIZERSKEGA SALONA**

**Skupni obseg sredstev: 5.000,00 EUR**

Brivsko frizerski salon Kreutz v starem mestnem jedru Sevnica je opredeljen kot kulturni spomenik lokalnega pomena, katerega je Občina Sevnica v letu 2020 odkupila, z namenom obogatitve turistično tržne ponudbe. V letu 2021 so bila v skladu s kulturnovarstvenimi pogoji ZVKDS-OE Celje ter v sodelovanju s Posavskim muzejem Brežice izvedena konservatorsko- restavratorska dela v objektu in opremi.

V letu 2022 bo Občina zaključila z ureditvijo salona in ga dodala v lokalno tržno ponudbo.

**15. REKONSTRUKCIJA SLOMŠKOVEGA DOMA**

**Skupni obseg sredstev: 15.000,00 EUR**

Sredstva bodo namenjena za pripravo projektne dokumentacije – idejne zasnove za obnovo in rekonstrukcijo Slomškovega trga v starem mestnem jedru Sevnice, skladno s pogoji ZVKDS-OE Celje.

**16. SKUPNI OBSEG SREDSTEV ZA LETNI PROGRAM KULTURE ZA LETO 2022**

**933.178,00 EUR**

**17. VELJAVNOST PROGRAMA**

Letni program kulture začne veljati z dnem uveljavitve Odloka o proračunu Občine Sevnica za leto 2022.

Številka: 610-0020/2021

Sevnica, 2.12.2021

**Srečko Ocvirk,**

Župan Občine Sevnica